Gyula Kertész

Gyula Kertész (også kjent som Julius Kertész, f. 29. februar 1888, d. 1. mai 1982) var en ungarsk fotballspiller og -trener. Han trente det norske fotballaget Urædd i 1923.

Kertész kom fra landsbyen Kálnica i dagens Slovakia, men da han ble født var dette en del av Ungarn. Han var av jødisk herkomst. Han emigrerte til USA i 1933 og bodde der til sin død i 1982.

Karriere

Spiller 
Kertész spilte for klubben MTK Budapest FC fra 1906 til 1912. I 1912 fikk han også en landskamp for Ungarn, mot Østerrike.

Trener 
Kertész var trener for en rekke klubber i Tyskland, som Union Altona (1921–1924) og Victoria Hamburg (1924–1928). Han virket også i flere andre land, blant annet Norge, hvor han i 1923 var trener for Urædd i Porsgrunn. Etter tre år som sjef i FC Basel overtok han i 1931 Hamburger SV, hvor han gjennomførte en suksessfull gjenoppbygging av laget. I 1932 overtok han VfB Leipzig, før han i gjensidig enighet med klubben terminerte kontrakten i mai 1933 og emigrerte til USA.

Etter året i Porsgrunn var han også aktuell som trener for Lyn, og i forbindelse med en landskamp mot Tyskland høsten 1930 meldte han i et radiointervju at han gjerne ville komme tilbake til Norge året etter for å arbeide som trener.

Utenom fotballen 
I tiden i Budapest drev Kertész et fotostudio sammen med lagkameraten Izidor Kürschner. Etter at han emigrerte til USA jobbet han i plateindustrien.

Referanser 

Personer fra Okres Nové Mesto nad Váhom
Ungarske fotballspillere
Ungarske fotballtrenere
Fotballspillere for MTK Budapest FC
Fotballtrenere for FC Basel
Fotballtrenere for Hamburger SV
Fotballtrenere for 1. FC Lokomotive Leipzig
Sport i Porsgrunn
Fotball i Telemark
Personer fra Budapest
Migranter til USA